P r e d k l a d a c i a   s p r á v a

Materiál je predkladaný iniciatívne s cieľom zabezpečiť, v súlade s pravidlami vyšehradskej spolupráce, konanie summitu predsedov vlád krajín V4.

V súlade s čl. 10 bod 6 ods. a) Smernice na prípravu a predkladanie materiálov na rokovanie vlády SR materiál nebol zaslaný na pripomienkové konanie.
	
	Slovenská republika je od 1. júla 2006 do 30. júna 2007 predsedníckou krajinou  Vyšehradskej štvorky. V súlade s pravidlami vyšehradskej spolupráce predsednícka krajina k záveru svojho predsedníctva organizuje na svojom území summit predsedov vlád V4. Pripravovaný summit predsedov vlád Vyšehradskej skupiny sa uskutoční pred záverom predsedníctva SR vo V4 dňa 18. júna 2007 v Bratislave.
    
	Hlavnou témou rokovania summitu predsedov vlád V4 bude vyhodnotenie plnenia ročného programu predsedníctva SR vo Vyšehradskej štvorke, ako aj formálne odovzdanie rotujúceho predsedníctva vo V4 Českej republike. Ostatný summit predsedov vlád V4 na záver predsedníctva Maďarskej republiky sa  s oneskorením uskutočnil dňa 10. októbra 2006  v maďarskom meste Visegrád.
	 
Ďalšími témami rokovania predsedov vlád V4 budú: ústavná zmluva,  energetická bezpečnosť, Európska menová únia, Európska susedská politika a východná Európa, Víza USA (Visa Waiver Program), príprava českého predsedníctva EÚ a Schengen.

Na základe pozvania predsedu vlády SR sa na časti rokovania a na pracovnom obede predsedov vlád Vyšehradskej štvorky zúčastní aj predseda vlády Portugalska J. Sócrates, ktorý sa vo svojom plánovanom vystúpení bude venovať trom témam: priority portugalského predsedníctva EÚ, skúsenosti Portugalska z fungovania v Schengenskom priestore a z pristúpenia k Európskej menovej únii.